A BIZOTTSÁG HATÁROZATA
(2006. augusztus 7.)
a bűnözéssel és büntető igazságszolgáltatással kapcsolatos adatokra irányuló szakpolitikai igényekkel foglalkozó szakértői csoport felállításáról
(2006/581/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Unióról szóló szerződésre,
mivel:
(1)
Az Európai Unióról szóló szerződés 29. cikke az Európai Unió és a tagállamok számára jelöli ki azon feladatot, hogy az Unió a szabadságon, a biztonságon és a jog érvényesülésén alapuló térségben a szervezett vagy egyéb bűnözés megelőzésével és az ezek elleni küzdelemmel, valamint szorosabb együttműködés révén biztosítsa a polgárok magas szintű biztonságát.
(2)
Tekintettel a bűnözéssel és büntető igazságszolgáltatással kapcsolatos harmonizált és összehasonlítható európai uniós statisztikák létrehozására, amely elengedhetetlen a Hágai Programot végrehajtó cselekvési tervben (1) meghatározottak szerint zajló közösségi jogalkotás és politikák fejlesztéséhez és figyelemmel kíséréséhez, a Bizottságnak esetleg szüksége lehet azon szakértelemre, amellyel a tagállamok képviselői és a tanácsadó szerv szakértői rendelkeznek.
(3)
A közösségi statisztikák készítésére a közösségi statisztikákról szóló, 1997. február 17-i 322/97/EK tanácsi rendeletben (2) foglalt szabályok alkalmazandók, illetve a közösségi statisztikák létrehozásával kapcsolatos tevékenységeket a közösségi statisztikai program, valamint annak éves programjai (3) szerint hajtják végre a statisztikai programbizottság által 2005. február 24-én elfogadott és az Európai Parlamentnek és a Tanácsnak címzett, a nemzeti és közösségi statisztikai hivatalok függetlenségéről, integritásáról és elszámoltathatóságáról szóló, 2005. május 25-i bizottsági közleményhez és bizottsági ajánláshoz (4) mellékelt európai statisztikai eljárási szabályzatban megállapított elvek betartásával.
(4)
A szakértői csoport olyan személyekből áll, akik fel tudják mérni a szakpolitikai szükségleteket, valamint tanácsot tudnak adni a különféle mutatók és adatok hatékony felhasználására a bűnözés és büntető igazságszolgáltatás terén.
(5)
Meg kell állapítani az információk nyilvánosságra hozatala tekintetében a szakértői csoport tagjaira irányadó szabályokat, amelyek nem sérthetik a Bizottság működésére a 2001/844/EK, ESZAK, Euratom bizottsági határozat (5) mellékletében megállapított biztonsági szabályokat.
(6)
A szakértői csoport tagjaira vonatkozó személyes adatok kezelése a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (6) megfelelően történik.
(7)
Létre kell tehát hozni a bűnözéssel és büntető igazságszolgáltatással kapcsolatos adatokra irányuló szakpolitikai igényekkel foglalkozó szakértői csoportot, és részletesen ismertetni kell a csoport feladatait és felépítését.
(8)
A szakértői csoport létrehozása révén semmiféle határozat nem veszti hatályát.
(9)
A szakértői csoport tagságát egy kezdeti kétéves időtartamra nevezik ki, amely elteltével a Bizottság mérlegeli, hogy érdemes-e ezen időtartamot meghosszabbítani,
A KÖVETKEZŐKÉPPEN HATÁROZOTT:
1. cikk
A Bizottság létrehoz egy szakértői csoportot, azaz a bűnözéssel és büntető igazságszolgáltatással kapcsolatos adatokra irányuló szakpolitikai igényekkel foglalkozó szakértői csoportot (a továbbiakban: a szakértői csoport).
2. cikk
Feladat
A szakértői csoport feladatai a következők:
-
segítséget nyújtani a Bizottságnak a tagállamok és egyéb érintett szervezetek és szervek közötti együttműködés létrehozásában a bűnözés és büntető igazságszolgáltatás értékelését célzó átfogó és következetes EU-stratégia kialakítására irányuló EU-terv (7) végrehajtása területén,
-
segítséget nyújtani a Bizottságnak a bűnözéssel és büntető igazságszolgáltatással kapcsolatos adatok esetében felmerülő, szakpolitikai igények azonosításában EU-szinten,
-
segítséget nyújtani a Bizottságnak a bűnözés és büntető igazságszolgáltatás értékelésére kialakított közös mutatók és eszközök fejlesztésére irányuló igények azonosításában,
-
segítséget nyújtani a Bizottságnak a közös mutatókra és adatokra irányuló egyéb igények kidolgozásában,
-
segítséget nyújtani a Bizottságnak a megfelelő kutatási és fejlesztési igények vagy eredmények számításba vételében a fent említett EU-terv végrehajtására irányuló munka során,
-
tanácsot adni a Bizottságnak a magán- és felsőoktatási vagy egyéb érintett szektorok képviselőivel folytatott együttműködéssel kapcsolatban annak érdekében, hogy a fent említett EU-terv végrehajtására irányuló munka során figyelembe vehessék a felsoroltak által felhalmozott tudást és tapasztalatot.
3. cikk
Konzultáció
A Bizottság bármely kérdésben tanácsot kérhet a szakértői csoporttól, amely összefüggésben van a bűnözés és büntető igazságszolgáltatás értékelésével, és különösen a bűncselekményekkel és büntető igazságszolgáltatással kapcsolatos statisztikák kidolgozására irányuló szakpolitikai igények azonosításával.
4. cikk
Tagság - kinevezés
(1) A szakértői csoport legfeljebb 50 tagból áll, akik legalább 40 %-ban mindkét nemet képviselik, és a következő szervektől érkeznek:
a)
az EU-tagállamok, a csatlakozó és tagjelölt országok nemzeti hatóságai a bel- és igazságügyek területén;
b)
az Európai Unió azon szervei és hálózatai, amelyek megfelelő tapasztalattal és szakértelemmel rendelkeznek a bűnözéssel és büntető igazságszolgáltatással kapcsolatos adatok szakpolitikai célokból történő elemzése vagy előállítása terén, mint például az Európai Bűnmegelőzési Hálózat (EUCPN), a Kábítószerek és Kábítószer-függőség Európai Megfigyelőközpontja (KKEM), az Eurojust, az Európai Rendőrségi Vezetők Munkacsoportja (EPCTF), az Európai Rendőrségi Hivatal (Europol), az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség (FRONTEX), a Rasszizmus és Idegengyűlölet Európai Megfigyelőközpontja (RIEM) és az Európai Biztonsági és Együttműködési Szervezet (EBESZ);
c)
nemzetközi szervezetek és nem kormányzati szervezetek, amelyek megfelelő tapasztalattal és szakértelemmel rendelkeznek a bűnözéssel és büntető igazságszolgáltatással kapcsolatos adatok szakpolitikai célokból történő elemzése vagy előállítása terén. Ide tartoznak a következők: az Európa Tanács, a European Sourcebook Group (európai bűnügyi és büntetőjogi forrásgyűjteményt összeállító szakértői csoport), az Egyesült Nemzetek Gyermekalapja (UNICEF), az Egyesült Nemzetek Szervezetének Kábítószerügyi és Bűnüldözési Hivatala (UNODC) és az Egészségügyi Világszervezet (WHO);
d)
a szakértői csoport tagjává válhatnak továbbá olyan személyek is, akik tudományos kutatások során vagy a magánszektorban szerzett szakértelemmel rendelkeznek az EU-tagállamokban a bűnözés és büntető igazságszolgáltatás elemzése vagy értékelése terén.
(2) A Bizottságnál az Igazságügyek, Szabadság és Biztonság Főigazgatósága nevezi ki a szakértői csoport tagjait azon szakértők közül, akik a 2. cikkben és a 4. cikk (1) bekezdésében említett hozzáértéssel rendelkeznek. A 4. cikk (1) bekezdésének a), b) és c) pontjával kapcsolatban a tagokat hatóságok vagy szervezetek jelölik, továbbá a 4. cikk (1) bekezdésének d) pontjával kapcsolatban a tagokat azok közül nevezik ki, akik a pályázati felhívásra jelentkeztek.
Valamennyi tagállam, csatlakozó és tagjelölt ország tagságra jelöl két személyt (egy férfit és egy nőt), akik közül a Bizottság egyet kinevez. A tagokra vonatkozó azonos feltételeknek megfelelően a szakértői csoport tagjaival azonos számú póttagot is kineveznek. A póttagok automatikusan helyettesítik a hiányzó tagokat.
(3) A tagokat a 4. cikk (1) bekezdésének a), b) és c) pontjának megfelelően hatóság vagy nem kormányzati szervezet képviselőjeként nevezik ki. A 4. cikk (1) bekezdésének d) pontjában említett tagokat személyükben nevezik ki, és a Bizottságnak bármely külső befolyástól függetlenül nyújtanak tanácsot.
(4) A szakértői csoport tagjai felváltásukig vagy megbízásuk időtartamának végéig maradnak hivatalban.
(5) Megbízásuk hátralévő idejére fel lehet váltani azokat a tagokat, akik már nem képesek hatékonyan hozzájárulni a szakértői csoport tanácskozásaihoz, lemondanak, vagy nem tartják tiszteletben az e cikk (1), illetve (2) bekezdésében vagy az Európai Közösséget létrehozó Szerződés 287. cikkében meghatározott feltételeket.
(6) A személyükben kinevezett tagok (fenti (3) bekezdés) minden évben írásban kötelezik magukat arra, hogy a köz érdekében járnak el, továbbá írásban nyilatkoznak arról is, hogy mentesek a pártatlanságukat veszélyeztető érdekektől.
(7) A személyükben kinevezett tagok nevét az Igazságügyek, Szabadság és Biztonság Főigazgatósága internetes oldalán és az Európai Unió Hivatalos Lapjának C-sorozatában közzéteszik. A tagok nevének összegyűjtését, feldolgozását és közzétételét a 45/2001/EK rendelet rendelkezéseinek megfelelően kell végrehajtani.
5. cikk
Működés
(1) A szakértői csoport ülésein a Bizottság tölti be az elnöki tisztet.
(2) A Bizottság hangolja össze a szakértői csoport tevékenységeit a bűnözéssel és büntető igazságszolgáltatással kapcsolatos statisztikákkal foglalkozó megfelelő munkacsoportéival, amelyet az Eurostat hoz létre a nemzeti statisztikai hivatalok képviseletére a közösségi statisztikai program keretein belül. A Bizottság felel a két csoport munkájának összhangjáért, valamint ahol lehetséges, igyekszik közös vagy azonos napon tartandó üléseket szervezni.
(3) A Bizottság összehangolja a szakértői csoport tevékenységeinek megfelelő aspektusait az egyéb kapcsolódó bizottsági munkatevékenységekkel.
(4) A Bizottság egyetértésével legfeljebb 15 tagú alcsoportok állíthatók fel meghatározott kérdések megvizsgálására a szakértői csoport által meghatározott feladattal, amelynek teljesítését követően az alcsoport azonnal feloszlik.
(5) A Bizottság képviselője a napirenden szereplő témában járatos, köztük harmadik országbeli szakértőket vagy megfigyelőket hívhat meg a szakértői csoport vagy az alcsoportok tanácskozásaira, amennyiben ez hasznos és/vagy szükséges.
(6) A szakértői csoport vagy alcsoport tanácskozásain való részvétel keretében szerzett információk nem terjeszthetők, amennyiben a Bizottság véleménye szerint ezen információk bizalmas kérdésekkel kapcsolatosak.
(7) A szakértői csoport és alcsoportjai a Bizottság által megállapított eljárásoknak és ütemtervnek megfelelően, a Bizottság meghívására rendesen a Bizottság épületeiben üléseznek. A titkársági szolgáltatásokat a Bizottság nyújtja. Az eljárások iránt érdeklődő egyéb bizottsági tisztviselők is részt vehetnek a csoport és alcsoportjai ülésein.
(8) A szakértői csoport a Bizottság által elfogadott általános eljárási szabályzat (8) alapján elfogadja saját eljárási szabályzatát.
(9) A Bizottság az érintett dokumentum eredeti nyelvén az Interneten vagy egyéb módon közzéteheti a szakértői csoport bármely összefoglalóját, következtetését, illetve ezek részletét, vagy munkadokumentumát.
6. cikk
Az ülések költségei
A szakértői csoport tevékenységeivel kapcsolatosan a tagok, szakértők és megfigyelők utazási és adott esetben tartózkodási költségeit a Bizottság a külső szakértők költségtérítéséről szóló szabályoknak megfelelően megtéríti.
A tagok, szakértők és megfigyelők szolgálataikért nem részesülnek díjazásban.
Az ülésekkel kapcsolatos kiadások azon éves költségvetés keretein belül kerülnek megtérítésre, amelyet a Bizottság felelős szolgálatai utaltak ki a csoportnak.
7. cikk
Alkalmazhatóság
E határozat az Európai Unió Hivatalos Lapjában való kihirdetésének napján lép hatályba.
Kelt Brüsszelben, 2006. augusztus 7-én.